Document ID: 32003D0489

Kommissionens beslutning
af 25. juni 2003
om beskyttelsesforanstaltninger mod Newcastle disease i Australien
(meddelt under nummer K(2003) 1948)
(EØS-relevant tekst)
(2003/489/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet(1), særlig artikel 22, stk. 1,
under henvisning til Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF(2), senest ændret ved direktiv 96/43/EF(3), særlig artikel 18, stk. 1,
under henvisning til Rådets direktiv 91/494/EØF af 26. juni 1991 om dyresundhedsmæssige betingelser for handel inden for Fællesskabet med fersk fjerkrækød og for indførsel heraf fra tredjelande(4), senest ændret ved direktiv 1999/89/EF(5), særlig artikel 11, stk. 1, artikel 12, stk. 2, artikel 14, stk. 1 og artikel 14a,
under henvisning til Europa-Parlamentets og Rådets forordning (EF) nr. 1774/2002 af 3. oktober 2002 om sundhedsbestemmelser for animalske biprodukter, som ikke er bestemt til konsum(6), ændret ved Kommissionens forordning (EF) nr. 808/2003(7), særlig artikel 28 og 29, og
ud fra følgende betragtninger:
(1) Som følge af udbrud af Newcastle disease i staterne Victoria og New South Wales vedtog Kommissionen beslutning 2002/537/EF af 2. juli 2002 om beskyttelsesforanstaltninger mod Newcastle disease i Australien(8), ændret ved beslutning 2002/942/EF(9).
(2) Den beslutning forbød import af levende fjerkræ og rugeæg herfra, levende strudsefugle og rugeæg herfra, fersk kød af fjerkræ, strudsefugle og opdrættet og vildtlevende fjervildt samt fjerkrækødprodukter og tilberedt kød fra Australien med visse undtagelser indtil 1. maj 2003.
(3) Der er ikke indberettet yderligere tilfælde af Newcastle disease, og de australske myndigheder har sendt epidemiologiske oplysninger.
(4) Da beslutning 2002/537/EF er udløbet og de australske myndigheders oplysninger endnu ikke er færdigvurderet, bør der med forbehold af særlige undtagelser opretholdes et generelt forbud mod import fra australsk territorium af levende fjerkræ og rugeæg herfra, levende strudsefugle og rugeæg herfra, fersk kød af fjerkræ, strudsefugle og opdrættet og vildtlevende fjervildt samt fjerkrækødprodukter og kødtilberedninger bestående af eller indeholdende kød fra ovennævnte arter.
(5) Kommissionens beslutning 97/222/EF(10), senest ændret ved beslutning 2002/464/EF(11), indeholder en liste over tredjelande, hvorfra medlemsstaterne kan tillade import af kødprodukter, og i beslutningen fastsættes behandlinger, som skal mindske risikoen for overførsel af sygdom via disse produkter. Det er sundhedstilstanden i oprindelseslandet for de dyrearter, hvorfra kødet stammer, der er afgørende for, hvilken behandling produktet skal gennemgå. Fjerkrækødprodukter med oprindelse i Australien bør behandles.
(6) Forordning (EF) nr. 1774/2002 gælder for import af råvarer til fremstilling af foder og for kanaliseret import af råvarer til fremstilling af farmaceutiske eller tekniske produkter. De gennemførelsesbestemmelser, der omhandles i artikel 29 i nævnte forordning, er imidlertid endnu ikke vedtaget. Indtil da gælder direktiv 97/78/EF om kontrolbetingelser, og der kan anvendes nationale certifikater, jf. stk. 7 i samme artikel.
(7) De nationale certifikater, der anvendes ved import af ovennævnte råvarer, som ikke er til konsum, bør være i overensstemmelse med kapitel 10 i bilag I til Rådets direktiv 92/118/EØF(12), senest ændret ved Kommissionens beslutning 2003/42/EF(13).
(8) Bestemmelserne i denne beslutning skal revurderes i lyset af de oplysninger, der modtages fra de australske myndigheder.
(9) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Medlemsstaterne forbyder import fra australsk territorium af levende fjerkræ og rugeæg herfra, levende strudsefugle og rugeæg herfra, fersk kød af fjerkræ, strudsefugle og opdrættet og vildtlevende fjervildt samt fjerkrækødprodukter og kødtilberedninger bestående af eller indeholdende kød af ovennævnte arter, undtagen råvarer, som opfylder kravene i de nationale standardcertifikater, som er udfærdiget i henhold til de krav, som tidligere var fastsat i kapitel 10 i bilag I til direktiv 92/118/EØF.
Artikel 2
Som undtagelse fra artikel 1 kan der gives tilladelse til import af fersk strudsekød på de betingelser, der er fastsat i sundhedscertifikatet i bilaget til denne beslutning.
Artikel 3
Som undtagelse fra artikel 1 tillader medlemsstaterne import af fjerkrækødprodukter, når det i kødprodukterne anvendte fjerkrækød har gennemgået en speciel behandling som fastsat i punkt B, C eller D i del IV i bilaget til beslutning 97/222/EF.
Artikel 4
Medlemsstaterne ændrer deres handelsforanstaltninger for at bringe dem i overensstemmelse med denne beslutning, og de sørger for øjeblikkelig passende omtale af de vedtagne foranstaltninger. De underretter straks Kommissionen herom.
Artikel 5
Denne beslutning anvendes fra den 7. juli 2003.
Artikel 6
Denne beslutning anvendes indtil den 1. januar 2004.
Artikel 7
Denne beslutning er rettet til medlemsstaterne.
Udfærdiget i Bruxelles, den 25. juni 2003.

Labels: 3
18
6